La Bibia piemontèisa/Testament Vej/Surtia/Surtia 25


Surtìa

25

Contribussion për ël santuari 

Nosgnor a l’ha parlà a Mosè e a l’ha dije: “Comàndje a j’Israelita ch’a faso na cotisassion a mè favor an tra tuta la gent ëd bon-a volontà ch’a-i veul concore. Vardé lòn ch’i podreve cheuje da lor coma contribussion: òr, argent e aram; tëssù ‘d porpra viòla e rossa, d'ëscarlat, ëd damasch e pel ëd crava; pèil ëd moton tensù ‘d ross, e ‘d tasson, e bòsch ëd gasìa; euli për ël candlé, balsamin-a për d’onguent e për l’ancens përfumà; pere d’ònis e pere da sërtì ant l’éfod e ant la petorin-a. I veuj che j’Israelita am faso un santuari përch’ i peuda sté an mes a lor. Ël leugh anté ch’i starai e tùit ij sò furniment sacrà, feje dël tut conform al model ch’i l’hai mostrate”.

L’Èrca dl'Aleansa 

“Ch’a faso n’èrca ‘d bòsch ëd gasìa: a l’ha da esse larga sinch branche për tre d’autëssa. Arvëstijla d’òr pur da drinta e da fòra con na bordura d’òr tut d’antorn. Fé fonde quat anej d’òr fissà ai quat canton ëd sota: doi anej da na banda e doi da l’àutra. Apress ëd lòn, fé dë stanghe ‘d bòsch ëd gasìa tute arvëstìe d’òr, e feje passé drinta j’anej dij fianch ëd l’èrca, për podèjla trasporté. Le stanghe a dovran resté ant j’anej dl’erca: a dovran esse mai gavà da lì. Drinta dl’èrca i butreve lë Strument dl’Aleansa che mi ‘t darai.

Peuj për l’èrca faje ‘n coèrcc, ch’a sarà ciamà ‘l Coèrcc dël Përdon. A dovrà esse d’òr pur, ëd sinch branche ‘d larghëssa për tre ‘d larghëssa. Fà ‘dcò doi cherubin d’òr travajà a sbàuss con ël martel, ansima ai doi cò dël coercc. Fà che ij doi cherubin a sio ‘d facia l’un a l’àutr e ch’a vardo giù anvers ël coèrcc ëd ël përdon. Soe ale ‘d lor a l’han da esse dëstendùe për tuta la lunghëssa ëd ël coèrcc, coma për soa protession.

Buta 'ndrinta dl’èrca lë Strument ëd  l'Aleansa che mi it darai, peui sara l’èrca con ël coèrcc ëd ël përdon ansima. A sarà là ch’it ëvnirai a trové. I parlerai con ti da dzora ‘l coèrcc ëd ël përdon, an tra ij doi cherubin ch’a-i é dzora dl’èrca ch’a conten lë Strument dl’Aleansa, e it farai savèj tuti j’òrdin destinà a j’Israelita.

La tàula dël pan dj’oferte 

Fate ‘dcò na tàula ‘d bòsch ëd gasìa ‘d quat branche ‘d longhëssa për doi ‘d larghëssa e tre d’autëssa. A l’ha da esse tuta placà d’òr pur. Tut d’antorn faje ‘dcò na bordura d’òr. A la tàula, tut d’antorn, faje na curnis ëd na branca e ‘n bòrd d’òr për la curnis. Faje quat anej d’òr e fìssie ai canton ëdzora dij quat pé, At serviran për feje passé le stanghe destinà a tramudé la tàula. Le stanghe faje ‘d bòsch ëd gasìa e arvëstje d’òr: at sërviran për porté la tàula da ‘n pòst a l’àutr. D’òr pur fà ‘dcò ij piat, le cope, j’ànfore e le tasse da dovresse për  j'oferte liquide. Dzora dla tàula butje ij pan dl’oferta ch’a l’avran da rësté për sèmper dë 'dnans a mi.

Ël Grand Candlé 

Fate ‘dcò 'l Grand Candlé d’òr pur sbaussà. Sò pé, ël bion, ij càles, ij but e le fior a l’avran da esse d’un sol tòch. Falo ‘d ses brass ch’a seurto dal fust sentral, tre da na banda e tre da l’àutra. Ansima a minca na branca a l’ha da essie tre càles an forma ‘d fior d’amàndola, con soa siola e ij làver dla coron-a. Ël fust ëd ël candlé a l’avrà da esse placà con quat càles an forma ‘d fior d’amàndola, con sò burb e soe coron-e, e na siola sota ij doi branch ch’a seurto dal candlé. Le branche e le siole a formaran un sol tòch con ël Grand Candlé, tut ësbaussà a martel. Fà ‘dcò set lampie da buté dëdzora, ëd manera da fé ciàir a lë spassi dë 'dnans. Ij sò portamochèt e ij snisiere a l’han da esse d’òr pur. Për ël Grand Candlé con tùit ij sò acessòri it l’has da manca ‘d tranta chilo d’òr pur. Varda bin ëd fé tut conform al model ch’a l’é state mostrà an sla montagna.

Nòte 

Bibia
Testament Vej
Surtia